Offentliggørelse af en ansøgning om registrering i henhold til artikel 6, stk. 2, i Rådets forordning (EØF) nr. 2081/92 om beskyttelse af geografiske betegnelser og oprindelsesbetegnelser

(2003/C 56/02)

Med denne offentliggørelse åbnes der mulighed for at fremsætte indsigelser, jf. artikel 7 i nævnte forordning. Enhver indsigelse mod denne ansøgning skal fremsættes via myndighederne i en medlemsstat senest seks måneder efter denne offentliggørelse. Offentliggørelsen er begrundet i de forhold, som er beskrevet nedenfor, navnlig i punkt 4.6, der giver grundlag for at betragte ansøgningen som berettiget efter forordning (EØF) nr. 2081/92.

RÅDETS FORORDNING (EØF) Nr. 2081/92

REGISTRERINGSANSØGNING: ARTIKEL 5

BOB (x) BGB ( )

Nationalt sagsnummer: 80

1. Medlemsstatens ansvarlige myndighed Navn: Subdirección General de Denominaciones de Calidad y Relaciones Interprofesionales y Contractuales

Dirección General de Alimentación

Subsecretaría de Agricultura, Pesca y Alimentación

Ministerio de Agricultura, Pesca y Alimentación

Adresse: Paseo Infanta Isabel, 1

E-28071 Madrid

Tlf. (34) 91 347 53 94.

Fax (34) 91 347 54 10.

2. Ansøgende sammenslutning 2.1. Navn: Cadí SCCL

2.2. Adresse: Sant Ermengol, 37

E-25700 La Seu d'Urgell (Lleida)

2.3. Sammensætning: producent/forarbejdningsvirksomhed (x) andet ( ).

3. Produktets art: Fedtstoffer. Smør. Kategori 1.5.

4. Varespecifikation

(sammenfatning af betingelserne i artikel 4, stk. 2)

4.1. Navn: "Mantequilla de l'Alt Urgell y la Cerdanya" eller "Mantega de l'Alt Urgell i la Cerdanya".

4.2. Beskrivelse: Smør fremstillet på basis af pasteuriseret fløde fra komælk. Smørret har følgende organoleptiske egenskaber: fast og homogen konsistens, stor smørbarhed, meget opløseligt og meget lidt klæbende til ganen, ensartet og skinnende gul farve, der er mere eller mindre stærk, afhængigt af årstiden, på grund af det naturlige indhold af karotenoider (pro-vitamin A), en meget kraftig smag og lugt til at begynde med, fin, mild, men en smule syrlig, der minder om smagen af hasselnød, og som skyldes den friske flødes naturlige indhold af fedtsyrer og diacetyl, der udvikles under den lange modningsproces (48 timer), som fløden gennemgår ved tilsætning af særlige mælkegæringsstoffer.

4.3. Geografisk område: Produktionsområdet for mælken og fremstillingsområdet for Mantequilla de l'Alt Urgell y la Cerdanya eller Mantega de l'Alt Urgell i la Cerdanya er sammenfaldende og strækker sig over de kommuner, der udgør de pyrenæiske distrikter l'Alt Urgell og la Cerdanya, som ligger i den nordøstlige del af Den Iberiske Halvø.

4.4. Bevis for oprindelse: Smørret fremstilles af mælk fra frisiske køer fra kvægbrug, der er opført i tilsynsrådets producentregister og er placeret i produktionsområdet. Disse dyrs føde består hovedsageligt af græs og foder fra disse dale. Både råstoffer og fremstillingsproces kontrolleres på en sådan måde, at slutproduktets kvalitet garanteres. Når kontrollen er afsluttet, markedsføres smørret med oprindelsesgarantien anført på en nummereret emballage.

4.5. Fremstillingsmetode: Smørret fremstilles ved skumning af mælken (0 % fedt), sterilisering ved 120 °C i 20 minutter, afkøling til en temperatur på 22 °C, pasteurisering af fløden og til sidst afgasning af fløden. Dernæst afkøles den pasteuriserede fløde, og modningsfasen indledes ved hjælp af særlige mesofile mælkegæringsstoffer med en inkubation i 20 timer ved 22 °C. Syregraden skal derefter være på 80-100 Dornic, hvilket viser, at væksten har været tilfredsstillende. Efter inkubering i mælk fra produktionsområdet tjener disse gæringsstoffer til udvikling af fløden, med 2-3 % inkuberede gæringsstoffer pr. 100 liter fløde. Denne proces foregår ved en temperatur på 16-18 °C i 48 timer, som er den tid, der kræves, for at fløden kan nå et passende modningsstadium og en syregrad på 40-50 °C Dornic. Fløden kærnes, indtil der opnås passende smørkorn (på størrelse med riskorn), som er regelmæssige og ensartede. Efter at kærnemælken er udskilt, skylles smørkornene. Bagefter æltes kornene, til der dannes en kompakt smørklump. Processen slutter med, at smørret emballeres. Det er ikke tilladt at tilsætte farvestoffer eller andre tilsætningsstoffer, og der må ikke forefindes rester af antibiotika eller gæringshæmmere.

4.6. Tilknytning: Indtil begyndelsen af dette århundrede var vindyrkning en af dette områdes vigtigste landbrugsressourcer, og derfor nødvendiggjorde de skader, som vinlusen forvoldte, at der blev fundet alternativer, der kunne rette op på landbrugernes økonomi. Som alternativ valgte man at orientere økonomien mod kvægproduktion, og derfor blev vinmarker og mandelplantager erstattet med naturlige og kunstige græsarealer, som var nødvendige for at forøge den stigende kvægbestand.

Selv om kvægbruget i de første årtier af dette århundrede hovedsageligt var orienteret mod kødproduktion, blev mælk senere det vigtigste produkt fra kvægbrugene. På gårdene fremstilledes der hjemmelavet smør på gammeldags manér til eget forbrug. I 1915 dannedes så Cadi-kooperativet for kvægavlere i de mere vanskeligt tilgængelige dele af området med det formål at indsamle mælk fra disse kvægbrug og forarbejde den til smør.

Regionerne Alt Urgell og Cerdanya, som ligger på de centrale Pyrenæers sydlige bjergskråninger i Catalonien, omfatter et stort antal højtliggende eller ret højtliggende dale, der får vand fra bjergstrømme og bække.

Området har et forholdsvis koldt og tørt submediterrant klima med klar og skyfri himmel og megen sol; disse klimaforhold gør de plantearter, der gror på enge og græsningsarealer, yderst velegnede til kvægfoder.

De køer, hvorfra mælken og fløden til fremstilling af smør fra Alt Urgell og Cerdanya, kommer, lever hovedsagelig af grovfoder, der udgør ca. 70 % af den daglige foderration. Foderet stammer fra produktionsområdet og gives til køerne i form af grøntfoder, hø og ensilage. Det stammer overvejende fra naturlige græsarealer, hvor det første gang høstes i slutningen af april, som er det tidspunkt, hvor kvaliteten er optimal, da det også er det begyndende blomstringstidspunkt for hundegræs, svingel, hejre og rajgræs, her kaldet "margall", og andre enggræsser. Dette først høstede foder ensileres normalt for at bevare græssets næringsværdi.

Den næste høst, som kaldes "redall", omfatter hovedsagelig "margall" og omdannes normalt til hø, eftersom vejret i juni er medvirkende til en hurtig tørring, og der opnås hø af meget høj kvalitet.

Om sommeren anvendes en del af de naturlige græsarealer til græsning, idet de udvælges, så græsset er så blødt som muligt og kvaliteten optimal.

I den sydlige del af distriktet Alt Urgell er foderet overvejende majs, der opbevares ensileret i en tilstand som dejagtigt korn med et tørstofindhold på ca. 30 %. Der er her også lucerne, der høstes før blomstringen på det tidspunkt, hvor kvaliteten er bedst, og som derefter omdannes til hø. Denne afgrøde egner sig godt til det sydlige, kalkholdige område.

Foderrationen består af en tredjedel hø og grønt enggræs, en tredjedel ensileret græs og en tredjedel ensileret majs.

De resterende 30 % af foderet består af korn, dvs. byg, hvede, majs osv., der overvejende er produceret i den sydlige del af Alt Urgell og de mest solrige dele af Cerdanya, hvor rug er den fremherskende kornsort, fordi den er egnet til bjergområderne og mere frostresistent.

Dette smørs kvalitet og særlige egenskaber skyldes hovedsageligt den flora og plantevækst, der er karakteristisk for regionen og udgør fodergrundlaget for kvæget, og den omhyggelige fremstillingsproces: Den pasteuriserede fløde modnes i lang tid (to dage) ved tilsætning af heterofermentative (forsurende og aromatiserende) mesofile mælkekulturer, i hvis sammensætning der indgår stammer af streptococcus lactis, streptococcus diacetilactis og leuconostoc citrovorum. Disse gæringsstoffers inkuberings- og vækstproces begynder med forberedelse af det dyrkningsmedium, som de skal udvikle sig i, og som er komælk fra Alt Urgell og Cerdanya. Denne metode gør det muligt at accentuere den helt særlige aroma, der kendetegner dette smør.

4.7. Kontrolinstans Navn: Calitax

Adresse: Tuset, 10

E-08006 Barcelona

Tlf. (34) 93 217 27 03.

Kontrolinstansen opfylder norm EN-45011.

4.8. Mærkning: Nummereret emballage udstedt af tilsynsrådet forsynet med teksten "Mantequilla de l'Alt Urgell y la Cerdanya" og virksomhedens logo.

4.9. Krav i nationale bestemmelser - lov nr. 25/1970 af 2. december 1970 om vindyrkning, vin og alkohol

- bekendtgørelse af 25. januar 1994 om forholdet mellem den spanske lovgivning og forordning (EØF) nr. 2081/92 for så vidt angår oprindelsesbetegnelser og geografiske betegnelser for landbrugsprodukter og levnedsmidler

- kongeligt dekret nr. 1643/1999 af 22. oktober 1999 om proceduren for behandling af ansøgninger om optagelse i fællesskabsregistret over beskyttede oprindelsesbetegnelser og beskyttede geografiske betegnelser.

EF-nr.: ES/00187/2001.03.08.

Dato for modtagelsen af den fuldstændige ansøgning: 6. september 2001.